钦定古今图书集成/明伦汇编/氏族典/第112卷 > 崔隐甫
## 钦定古今图书集成/明伦汇编/氏族典/第112卷 > 崔隐甫

按《唐书崔隐甫传》：“隐甫，贝州武城人，隋散骑常侍儦
曾孙。解褐左玉钤卫兵曹参军，迁殿中侍御史内供
奉。浮屠惠范倚太平公主胁人子女，隐甫劾状，反为
所挤，贬邛州司马。元宗立，擢汾州长史，兼河东道度
支营田使，迁洛阳令，擢并州司马，护边。会兄逸甫疾
甚，未及行，诏责逗留，下除河南令，累拜华州刺史、太”
原尹，入为河南尹。居三岁，进拜御史大夫，威名赫然。
张说当国，隐甫素恶之，乃与中丞字文融、李林甫暴
其过。帝嫉朋党，免其官，使侍母。岁馀，复为大夫，迁刑
部尚书，兼河南尹。帝还京师，即拜东都留守，累封清
河郡公。卒，赠益州大都督，谥曰忠。